BGRIM ยันสามารถย้ายโรงไฟฟ้าได้! “เอเซียพลัส” มองกรณีแย่สุด “กระทบราคา 5 บาท”
BGRIM ยันสามารถย้ายโรงไฟฟ้าได้! เร่งหาพื้นที่อื่นรองรับ "BGPR1-BGPR2" ฟาก "เอเซียพลัส" มองกรณีแย่สุด "กระทบราคา 5 บาท" 
31 พ.ค. 2561

ผู้สื่อข่าวรายงานว่า ในวันนี้ (31 พ.ค.2561) เมื่อเวลา 12.48 น. บริษัท บี.กริม เพาเวอร์ จำกัด (มหาชน) หรือ BGRIM เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ถึงความคืบหน้ากรณีขอย้ายที่ตั้งโรงไฟฟ้าโครงการ บริษัท บี.กริม เพาเวอร์(ราชบุรี) 1 จำกัด (BGPR 1) และบริษัท บี.กริม เพาเวอร์(ราชบุรี) 2 จำกัด (BGPR 2) ไปยังพื้นที่อื่นจากเดิมที่มีการก่อสร้างในนิคมอุตสาหกรรม วี.อาร์.เอ็ม ต.รางบัว จ.ราชบุรี
โดย ระบุว่า ขณะนี้บริษัทอยู่ในระหว่างดำเนินการขอย้ายที่ตั้งโรงไฟฟ้าตามจดหมายที่แจ้งตลาดหลักทรัพย์แห่งประเทศไทยเมื่อวันที่ 24 พฤษภาคม 2561 ซึ่งบริษัทขอยืนยันว่าการย้ายที่ตั้งในโครงการดังกล่าวสามารถทำได้และอยู่ในดุลพินิจของคณะกรรมการกำกับกิจการพลังงานตามระเบียบการรับซื้อไฟฟ้า SPP
ทั้งนี้้ บริษัทอยู่ในระหว่างการหารือในเชิงเทคนิคกับการไฟฟ้าฝ่ายผลิตแห่งประเทศไทยถึงที่ตั้งหลายแห่งที่มีศักยภาพดังกล่าวและมีความเหมาะสมที่สุดในเชิงการลงทุนโดยคาดว่าจะได้ข้อสรุปโดยเร็ววันนี้และจะจัดทำจดหมายหารือกับหน่วยราชการที่เกี่ยวข้องในลำดับถัดไป
โดยบริษัทยังคงวางแผนกำหนดการก่อสร้างโรงไฟฟ้าประมาณ 24- 26 เดือนก่อนกำหนดวันเริ่มต้นซื้อขายไฟฟ้า (SCOD) เพื่อให้โรงไฟฟ้าเปิดดำเนินการซื้อขายไฟฟ้าเชิงพาณิชย์ภายในวันที่ 1 มิถุนายน และ 1 ตุลาคม 2564 ตามที่กำหนดไว้ในสัญญาซื้อขายไฟฟ้า โดยหากมีความคืบหน้าจากกระบวนการพิจารณาอนุมัติดังกล่าว บริษัทจะแจ้งความคืบหน้าให้ตลาดหลักทรัพย์แห่งประเทศไทยทราบในคราวต่อไป
 
สำหรับประเด็นดังกล่าว บริษัทหลักทรัพย์เอเซีย พลัส จำกัด (มหาชน) ได้ประเมินในบทวิเคราะห์วันที่ 31 พ.ค.2561 โดยระบุว่า กฟผ. เปิดเผยว่าการของย้ายตำแหน่งที่ตั้งโรงไฟฟ้า BGPR1 กับ BGPR2 ของ BGRlM จากเดิมที่จะก่อสร้างในนิคมฯ วี.อาร์.เอ็ม. จ.ราชบุรี มายัง นิคมฯเอเชีย (สุวรรณภูมิ) จ.สมุทรปราการ นั้น พบว่าการเชื่อมต่อระบบไฟฟ้าของ EGAT ไม่สามารถรองรับการย้ายโรงไฟฟ้าดังกล่าวได้
ทั้งนี้ ประเด็นดังกล่าวถือเป็นบรรยากาศเชิงลบต่อ BGRlM แต่ในส่วนของปัจจัยพื้นฐานนั้นยังถือเป็นประเด็นที่ต้องติดตามต่อสำหรับการย้ายตำแหน่งที่ตั้งโรงไฟฟ้าทั้ง 2 โรงดังกล่าว หลังจาก EGAT ได้มีหนังสือตอบกลับ สนพ. เมื่อวันที่ 18 พ.ค. 2561 ว่าการเชื่อมต่อระบบไฟฟ้าของกฟผ.ไม่สามารถรองรับการย้ายที่ตั้งโรงไฟฟ้าได้ในพื้นที่นิคมฯเอเชีย จ.สมุทรปราการ
นอกจากนี้ทาง กฟผ. ยังระบุว่า แม้ประเด็นการย้ายที่ตั้งจะอยู่ภายใต้กฎเกณฑ์ที่เกี่ยวข้อง แต่จะต้องไม่ส่งผลกระทบต่อภาพรวมความมั่นคงระบบไฟฟ้าในประเทศ ดังนั้นจึงต้องการให้ทาง BGRlM พิจารณาพื้นที่ใกล้เคียงกับพื้นที่เดิม เช่น จ.สมุทรสาคร จ.สมุทรสงคราม จ.ราชบุรี หรือ จ.นครปฐม โดยต้องการให้เน้นไปที่ภาคกลางและภาคใต้เป็นหลัก ซึ่งหากยังไม่สามารถหาพื้นที่ใหม่ได้ แผนเริ่มผลิตเชิงพาณิชย์สามารถเลื่อนออกไปจากเดิมที่จะผลิตเชิงพาณิชย์วันที่ 1 มิ.ย. 2564
สำหรับในส่วนของ BGRlM ล่าสุดได้มีการพิจารณาพื้นที่หลายแห่งมาอย่างต่อเนื่องเพื่อตั้งโรงไฟฟ้าทั้ง 2 โรงดังกล่าว เช่น พื้นที่บ่อวิน 2 จ.ชลบุรี ซึ่งเป็นพื้นที่ของบริษัทเอง และนิคมฯไออาร์พีซี เป็นต้น
อย่างไรก็ตามหากเกิดกรณีเลวร้ายสุดโรงไฟฟ้าทั้ง 2 โรงไม่สามารถเกิดขึ้นได้ตามแผนจะส่งผลกระทบต่อมูลค่าพื้นฐานราว 5 บาทต่อหุ้น ในส่วนของคำแนะนำนั้น คาดระยะสั้นราคาหุ้นจะยังถูกกดกันจากประเด็นเรื่องการย้ายที่ตั้งโรงไฟฟ้า BGPR 1 กับ BGPR 2 และโครงการ SPP Replacement จนกว่าจะได้รับการอนุมัติจากภาครัฐอย่างเป็นทางการ โดยแนะนำ “ซื้อ” BGRIM ราคาเป้าหมาย 30.80 บาท/หุ้น
 